**ສາທາລະນະລັດ ປະຊາທິປະໄຕ ປະຊາຊົນລາວ**

**ສັນຕິພາບ ເອກະລາດ ປະຊາທິປະໄຕ ເອກະພາບ ວັດທະນະຖາວອນ**

ສະພາແຫ່ງຊາດ ເລກທີ 27 /ສພຊ

 ນະຄອນຫຼວງວຽງຈັນ, ວັນທີ 30 ຕຸລາ 2017

**ກົດໝາຍ**

**ວ່າດ້ວຍການປົກປ້ອງຜູ້ຜະລິດ**

**ທີ່ໄດ້ຮັບຜົນກະທົບຈາກການນໍາເຂົ້າສິນຄ້າ**

**ພາກທີ I**

**ບົດບັນຍັດທົ່ວໄປ**

ມາດຕາ 1 **ຈຸດປະສົງ**

ກົດໝາຍສະບັບນີ້ ກໍານົດ ຫຼັກການ, ລະບຽບການ ແລະ ມາດຕະການ ກ່ຽວກັບການຄຸ້ມຄອງ, ການຕິດ ຕາມ ກວດກາ ວຽກງານປົກປ້ອງຜູ້ຜະລິດທີ່ໄດ້ຮັບຜົນກະທົບຈາກການນໍາເຂົ້າສິນຄ້າ ເພື່ອເຮັດໃຫ້ວຽກງານດັ່ງ ກ່າວ ມີປະສິດທິພາບ, ປະສິດທິຜົນ ແນໃສ່ເຮັດໃຫ້ຜູ້ຜະລິດສິນຄ້າພາຍໃນໄດ້ປັບປຸງຕົນເອງ ໃຫ້ມີຄວາມເຂັ້ມ ແຂງ, ເຕີບໃຫຍ່ ຂະຫຍາຍຕົວ ແລະ ສາມາດແຂ່ງຂັນກັບການນໍາເຂົ້າສິນຄ້າ ປະກອບສ່ວນເຂົ້າໃນການພັດທະນາເສດຖະກິດ-ສັງຄົມຂອງຊາດ.

ມາດຕາ 2 ການປົກປ້ອງຜູ້ຜະລິດທີ່ໄດ້ຮັບຜົນກະທົບຈາກການນໍາເຂົ້າສິນຄ້າ

ການປົກປ້ອງຜູ້ຜະລິດທີ່ໄດ້ຮັບຜົນກະທົບຈາກການນໍາເຂົ້າສິນຄ້າ ແມ່ນ ການນໍາໃຊ້ມາດຕະການທາງດ້ານພາສີ ຫຼື ການກໍານົດປະລິມານການນໍາເຂົ້າໃນໄລຍະເວລາໃດໜຶ່ງ ເພື່ອປົກປ້ອງຜູ້ຜະລິດສິນຄ້າພາຍໃນ​ທີ່ໄດ້​ຮັບຄວາມເສຍຫາຍຢ່າງຫຼວງຫຼາຍ ຫຼື ມີໄພຂົ່ມຂູ່ທີ່ຈະກໍ່ໃຫ້ເກີດຄວາມເສຍຫາຍຢ່າງຫຼວງຫຼາຍຈາກການ​ນໍາ​ເຂົ້າ​ສິນຄ້າທີ່ເພີ່ມຂຶ້ນ.

ມາດຕາ 3 ການອະທິບາຍຄຳສັບ​

ຄໍາສັບທີ່ນໍາໃຊ້ໃນກົດໝາຍສະບັບນີ້ ມີຄວາມໝາຍ ດັ່ງນີ້:

1. **ຜູ້ຜະລິດສິນຄ້າພາຍໃນ** ໝາຍເຖິງ ຜູ້ຜະລິດສິນຄ້າອຸດສາຫະກຳ ແລະ ກະສິກໍາ ຫຼື ສິນຄ້າປະເພດອື່ນໃນ ສປປ ລາວ ທີ່ຜະລິດສິນຄ້າທີ່ຄ້າຍຄືກັນ ຫຼື ແຂ່ງຂັນໂດຍກົງກັບສິນຄ້ານຳເຂົ້າ ຫຼື ຜູ້ຜະລິດທີ່ມີຜົນຜະ ລິດລວມ ປະກອບເປັນອັດຕາສ່ວນທີ່ສຳຄັນຂອງຜົນຜະລິດສິິນຄ້າພາຍໃນທັງໝົດ;
2. **ສິນຄ້າທີ່ຄ້າຍຄືກັນ** ໝາຍເຖິງ ສິນຄ້າທີ່ມີຄຸນລັກສະນະສະເພາະພື້ນຖານທີ່ຄືກັນ ຫຼື ຄ້າຍຄືກັນກັບສິນຄ້າທີ່ຜະລິດໃນ ສປປ ລາວ ເປັນຕົ້ນ ການປະຕິບັດງານ, ການນໍາໃຊ້, ຄຸນນະພາບ, ອົງປະກອບດ້ານເຕັກນິກ ແລະ ຢູ່ໃນກຸ່ມສິນຄ້າປະເພດດຽວກັນ;
3. **ສິນຄ້າທີ່ແຂ່ງຂັນໂດຍກົງ** ໝາຍເຖິງ ສິນຄ້າອຸດສາຫະກໍາ ແລະ ສິນຄ້າກະສິກໍານໍາເຂົ້າ ທີ່ສາມາດໃຊ້ປ່ຽນແທນສິນຄ້າທີ່ຜະລິດພາຍໃນ;
4. **ການນໍາເຂົ້າສິນຄ້າທີ່ເພີ່ມຂຶ້ນ** ໝາຍເຖິງ ການນໍາເຂົ້າສິນຄ້າປະເພດໃດໜຶ່ງໃນປະລິມານທີ່ເພີ່ມຂຶ້ນ ຢ່າງຫຼວງຫຼາຍແບບເດັດຖານ ຫຼື ທຽບຖານ ໂດຍປຽບທຽບກັບປະລິມານສິນຄ້າທີ່ຄ້າຍຄືກັນ ຫຼື ສິນຄ້າທີ່ແຂ່ງ ຂັນໂດຍກົງທີ່ຜະລິດໃນ ສປປ ລາວ;
5. **ຜູ້ມີສ່ວນກ່ຽວຂ້ອງ** ໝາຍເຖິງ ຜູ້ຜະລິດ, ຜູ້ສົ່ງອອກ ຫຼື ຜູ້ນໍາເຂົ້າສິນຄ້າ ແລະ ລັດຖະບານຂອງປະເທດສົ່ງອອກສິນຄ້າທີ່ສ້າງຄວາມເສຍຫາຍ ຕໍ່ຜູ້ຜະລິດສິນຄ້າພາຍໃນ ທີ່ຜະລິດສິນຄ້າທີ່ຄ້າຍຄືກັນ ຫຼື ສິນ ຄ້າທີ່ແຂ່ງຂັນໂດຍກົງກັບສິນຄ້ານຳເຂົ້າ, ກຸ່ມ, ສະມາຄົມ ຫຼື ການຈັດຕັ້ງທີ່ເປັນຕົວແທນປົກປ້ອງຜົນປະໂຫຍດຂອງຜູ້ຜະລິດສິນຄ້າພາຍໃນ;
6. **ປະລິມານການນໍາເຂົ້າສິນຄ້າທີ່ເພີ່ມຂຶ້ນແບບເດັດຖານ ຫຼື ທຽບຖານ** ໝາຍເຖິງ ປະລິມານການນຳເຂົ້າທີ່ເພີ່ມຂຶ້ນຕາມອັດຕາສ່ວນຮ້ອຍ ຫຼື ປະລິມານໂດຍປຽບທຽບລະຫວ່າງປະລິມານການນຳເຂົ້າກັບປະ ລິມານການຜະລິດພາຍໃນປະເທດ;
7. **ຄວາມເສຍຫາຍຢ່າງຫຼວງຫຼາຍ** ໝາຍເຖິງ ຄວາມເສຍຫາຍທີ່ເກີດຂຶ້ນຈາກຜົນກະທົບຢ່າງຮ້າຍແຮງໂດຍລວມ ຕໍ່ຜູ້ຜະລິດສິນຄ້າພາຍໃນ;
8. **ໄພຂົ່ມຂູ່ທີ່ຈະກໍ່ໃຫ້ເກີດຄວາມເສຍຫາຍຢ່າງຫຼວງຫຼາຍ** ໝາຍເຖິງ ​ເຫດການທີ່ໃກ້ຈະເກີດຂຶ້ນກັບຜູ້ຜະລິດສິນຄ້າພາຍໃນ ຊຶ່ງຈະພາໃຫ້ມີຄວາມ​ເສຍ​ຫາຍ​ຢ່າງຫຼວງຫຼາຍ ແລະ ຢ່າງແນ່ນອນ.

ມາດຕາ 4 ນະ​ໂຍບາຍ​ຂອງ​ລັດ​ກ່ຽວ​ກັບ​ວຽກງານ​​ປົກປ້ອງຜູ້ຜະລິດທີ່ໄດ້ຮັບຜົນກະທົບຈາກການນໍາເຂົ້າສິນຄ້າ

**ລັດ​ ຊຸກຍູ້ ແລະ ສົ່ງ​​ເສີມ ​ວຽກງານປົກປ້ອງຜູ້ຜະລິດທີ່ໄດ້ຮັບຜົນກະທົບຈາກການນໍາເຂົ້າສິນຄ້າ ດ້ວຍ​ການ​ວ**າງ​ນະ​ໂຍບາຍ ແລະ ມາດຕະການ ​ເພື່ອ​ສ້າງ​ສະພາບ​ແວດ​ລ້ອມ ​ແລະ​ ​ເງື່ອນ​ໄຂທີ່​ເອື້ອ​ອຳນວຍ​​ແກ່​ຜູ້ຜະລິດສິນຄ້າພາຍ​ໃນ ​ໃຫ້ສາມາດປັບປຸງຕົນເອງ ແລະ ແຂ່ງຂັນກັບການ​ນຳ​ເຂົ້າສິນຄ້າ​.

ລັດ ສະໜອງງົບປະມານ, ບຸກຄະລາກອນ, ພາຫະນະ, ວັດຖູປະກອນ ໃຫ້ແກ່ອົງການຮັບຜິດຊອບຈັດຕັ້ງປະຕິບັດ**ວຽກງານປົກປ້ອງຜູ້ຜະລິດທີ່ໄດ້ຮັບຜົນກະທົບຈາກການນໍາເຂົ້າສິນຄ້າ ຢ່າງ**ມີປະສິດທິພາບ ແລະ ປະ ສິດທິຜົນ.

ມາດຕາ 5 ຫຼັກການກ່ຽວ​ກັບການປົກປ້ອງຜູ້ຜະລິດທີ່ໄດ້ຮັບຜົນກະທົບຈາກການນໍາເຂົ້າສິນຄ້າ

**ການ​ປົກປ້ອງຜູ້ຜະລິດທີ່ໄດ້ຮັບຜົນກະທົບຈາກການນໍາເຂົ້າສິນຄ້າ ໃຫ້ປະຕິບັດ​ຕາມ​ຫຼັກການ ​ ດັ່ງ​ນີ້:**

1. **ຮັບປະກັນຄວາມສອດຄ່ອງກັບນະໂຍບາຍ ແລະ ກົດໝາຍ**;
2. **ຮັບປະກັນຄວາມໂປ່ງໃສ**, **ພາວະວິໄສ ແລະ ຍຸຕິທຳ**;
3. **ນໍາໃຊ້ມາດຕະການໃນກໍລະນີທີ່ຈໍາເປັນໂດຍມີການກໍານົດເວລາທີ່ແນ່ນອນ ແລະ ບໍ່ເລືອກປະຕິ ບັດ**;
4. **ສອດຄ່ອງກັບສົນທິສັນຍາ ແລະ ສັນຍາສາກົນ ທີ່ ສປປ ລາວ ເປັນພາຄີ.**

ມາດຕາ 6 ຂອບເຂດການນຳໃຊ້ກົດໝາຍ

ກົດໝາຍສະບັບນີ້ ນໍາໃຊ້ສໍາລັບບຸກຄົນ, ນິຕິບຸກຄົນ ຫຼື ການຈັດຕັ້ງທັງ​ພາຍ​ໃນ ​ແລະ ຕ່າງປະ​ເທດ​ທີ່​ດຳເນີນການຜະລິດສິນຄ້າຢູ່ພາຍໃນ ແລະ ຜູ້ນຳເຂົ້າສິນຄ້າ.

ມາດຕາ 7 ການ​ຮ່ວມ​ມື​ສາກົນ

ລັດ ສົ່ງ​ເສີມ​ການ​ພົວພັນ​ຮ່ວມ​ມື​ ກັບ​ຕ່າງປະ​ເທດ, ພາກ​ພື້ນ ​ແລະ ສາກົນ​ກ່ຽວກັບ​ການປົກປ້ອງຜູ້ຜະລິດທີ່ໄດ້ຮັບຜົນກະທົບຈາກການນໍາເຂົ້າສິນຄ້າ ດ້ວຍ​ການ​ແລກປ່ຽນຂໍ້​ມູນ​ ຂ່າວສານ,​ ເຕັກນິກ, ເຕັກ​ໂນ​ໂລ​ຊີ, ການຝຶກ​ອົບຮົມ ​ແລະ ຍົກ​ລະດັບ​ຄວາມ​ຮູ້, ​ຄວາມ​ສາມາດທາງດ້ານ​ວິຊາ​ການ ​ເພື່ອ​ເຮັດ​ໃຫ້​ວຽກງານ​ດັ່ງກ່າວ​ ມີປະສິດ ທິ​ພາບ, ປະຕິບັດ​ຕາມສົນທິສັນຍາ ​ແລະ ສັນຍາ​ສາກົນ ​ ​ທີ່​ ສປປ ລາວ ​ເປັນ​ພາຄີ.

**ພາກ​ທີ II**

**ການກໍານົດ ແລະ ການສືບຫາຂໍ້ມູນກ່ຽວກັບຄວາມ​ເສຍ​ຫາຍ**

**ໝວດທີ 1**

**ການກໍານົດຄວາມ​ເສຍ​ຫາຍຂອງຜູ້ຜະລິດ**

**ທີ່ໄດ້ຮັບ​ຜົນກະທົບຈາກການນໍາເຂົ້າສິນຄ້າ ​**

**ມ**າດຕາ 8 ຄວາມ​ເສຍ​ຫາຍຂອງຜູ້ຜະລິດສິນຄ້າພາຍໃນ

ຄວາມ​ເສຍ​ຫາຍຂອງຜູ້ຜະລິດສິນຄ້າພາຍໃນ ແມ່ນ ການ​ສູນ​ເສຍ​ຜົນ​ປະ​ໂຫຍດທາງ​ການ​ຄ້າ​ທີ່ໄດ້ຮັບ ຜົນກະທົບຮ້າຍແຮງໂດຍລວມ ຈາກການນໍາເຂົ້າສິນຄ້າທີ່ເພີ່ມຂຶ້ນຢ່າງຫຼວງຫຼາຍ ແລະ ເຮັດໃຫ້ຜູ້ຜະລິດສິນຄ້າພາຍໃນໄດ້ຮັບຄວາມເສຍຫາຍຢ່າງຫຼວງຫຼາຍ ຫຼື ເປັນໄພຂົ່ມຂູ່ທີ່​ຈະກໍ່ໃຫ້ເກີດຄວາມເສຍຫາຍຢ່າງຫຼວງຫຼາຍ.

**ມາດຕາ 9 ການ​ກຳນົດ​ຄວາມ​ເສຍ​ຫາຍຢ່າງຫຼວງຫຼາຍ**

ໃນການກໍານົດຄວາມເສຍຫາຍຢ່າງຫຼວງຫຼາຍ ຕໍ່ຜູ້ຜະລິດສິນຄ້າພາຍໃນ ໃຫ້ພິຈາລະນາຕາມແຕ່ລະປັດໄຈ ດັ່ງ​ນີ້:

1. ອັດຕາ ແລະ ປະລິມານການນໍາເຂົ້າສິນຄ້າທີ່ເພີ່ມຂຶ້ນຢ່າງເດັດຖານ ແລະ ທຽບຖານ;
2. ສ່ວນແບ່ງຕະຫຼາດຂອງຜູ້ຜະລິດສິນຄ້າພາຍໃນຫຼຸດລົງ;
3. ການປ່ຽນແປງຂອງລະດັບການຂາຍ;
4. ການປ່ຽນແປງຂອງລະດັບຜົນຜະລິດ;
5. ການປ່ຽນແປງຂອງລະດັບຜະລິດຕະພາບ;
6. ການປ່ຽນແປງຂອງລະດັບກໍາລັງການຜະລິດ;
7. ການປ່ຽນແປງຂອງລະດັບກໍາໄລ ຫຼື ຂາດທຶນ;
8. ການປ່ຽນແປງຂອງລະດັບການຈ້າງງານ;
9. ປັດໄຈອື່ນທີ່ກ່ຽວຂ້ອງ.

ຄວາມເສຍຫາຍທີ່ເກີດຈາກປັດໄຈອື່ນ ທີ່ບໍ່ແມ່ນຍ້ອນການນໍາເຂົ້າສິນຄ້າທີ່ເພີ່ມຂຶ້ນ ບໍ່​ຖື​ວ່າເປັນ​ປັດໄຈຂອງ​ຄວາມ​​ເສຍ​ຫາຍ​ຢ່າງຫຼວງຫຼາຍ.

ສຳລັບເນື້ອໃນລະອຽດຂອງ ແປດ ປັດໄຈຄວາມເສຍຫາຍ ແລະ ລະດັບ​ຄວາມ​ເສຍ​ຫາຍຢ່າງຫຼວງ ຫຼາຍ ​ໄດ້​ກໍານົດ​ໄວ້ໃນ​ລະບຽບ​ການ​ຕ່າງຫາກ.

**ມາດຕາ 10 ການ​ກຳນົດ​ໄພຂົ່ມຂູ່ທີ່ຈະກໍ່ໃຫ້ເກີດຄວາມເສຍຫາຍຢ່າງຫຼວງຫຼາຍ**

ການ​ກໍານົດ​ໄພຂົ່ມຂູ່ທີ່ຈະກໍ່ໃຫ້ເກີດຄວາມເສຍຫາຍຢ່າງຫຼວງຫຼາຍ ຕໍ່ຜູ້ຜະລິດສິນຄ້າພາຍໃນ ໃຫ້ອີງ ໃສ່ບັນດາປັດໄຈທີ່ໄດ້ກໍານົດໄວ້ໃນມາດຕາ 9 ຂອງກົດໝາຍສະບັບນີ້.

**ໝວດທີ 2**

**ການສືບຫາຂໍ້ມູນກ່ຽວ​ກັບຄວາມເສຍຫາຍຈາກການນໍາເຂົ້າສິນຄ້າ**

**ມາດຕາ 11 ການສືບຫາຂໍ້ມູນກ່ຽວກັບຄວາມເສຍຫາຍຈາກການນໍາເຂົ້າສິນຄ້າ**

ການສືບຫາຂໍ້ມູນກ່ຽວກັບຄວາມເສຍຫາຍຈາກການນໍາເຂົ້າສິນຄ້າ ແມ່ນ ການຊອກຫາຂໍ້ມູນເພື່ອຢັ້ງ ຢືນຄວາມເສຍຫາຍຢ່າງຫຼວງຫຼາຍ ຫຼື ໄພຂົ່ມຂູ່ທີ່ຈະກໍ່ໃຫ້ເກີດຄວາມເສຍຫາຍຢ່າງຫຼວງຫຼາຍ ຕໍ່ຜູ້ຜະລິດສິນ ຄ້າພາຍໃນ ຍ້ອນການນໍາເຂົ້າສິນຄ້າທີ່ເພີ່ມຂຶ້ນຢ່າງຫຼວງຫຼາຍຜິດປົກກະຕິ.

ການສືບຫາຂໍ້ມູນກ່ຽວກັບຄວາມເສຍຫາຍຈາກການນໍາເຂົ້າສິນຄ້າ ​ຈະດໍາເນີນໄດ້ກໍຕໍ່ເມື່ອມີ​ສາ​ເຫດ​ໃດໜຶ່ງ​ທີ່​ໄດ້ກຳນົດໄວ້​ໃນ​ມາດຕາ 12 ຂອງ​ກົດໝາຍ​ສະບັບ​ນີ້.

ກະຊວງອຸດສາຫະກໍາ ແລະ ການຄ້າ ດໍາເນີນການສືບຫາຂໍ້ມູນກ່ຽວກັບຄວາມເສຍຫາຍຈາກການນໍາເຂົ້າສິນຄ້າ ໂດຍມີການປະສານສົບທົບກັບ ກະຊວງ, ອົງການອື່ນທີ່ກ່ຽວຂ້ອງ ກ່ອນນໍາສະ​ເໜີລັດຖະບານພິ ຈາລະນາ​ນຳ​ໃຊ້​ມາດ​ຕະການປົກ​ປ້ອງ ຕາມທີ່​ໄດ້​ກຳນົດ​ໄວ້​ໃນມາດຕາ 24 ຂອງກົດໝາຍສະບັບນີ້.

ມາດຕາ 12 **ສາ​ເຫດ​ທີ່ພາໃຫ້ມີ​ການ​ສືບຫາຂໍ້ມູນ**

ສາ​ເຫດ​ທີ່​ພາ​ໃຫ້​ມີການ​ສືບຫາຂໍ້ມູນກ່ຽວກັບຄວາມເສຍຫາຍຈາກການນໍາເຂົ້າສິນຄ້າ ມີ ດັ່ງ​ນີ້:

1. ​ມີຄໍາຮ້ອງຂອງຜູ້ຜະລິດສິນຄ້າພາຍໃນ ຫຼື ຜູ້ຕາງໜ້າຜູ້ຜະລິດສິນຄ້າພາຍໃນ;
2. ມີການພົບ​ເຫັນຂໍ້​ມູນ ​ຫຼື ຫຼັກ​ຖານກ່ຽວກັບຄວາມເສຍຫາຍຂອງຜູ້ຜະລິດສິນຄ້າພາຍໃນໂດຍເຈົ້າໜ້າທີ່ສືບຫາຂໍ້ມູນ**.**

**ມາດຕາ 13 ຄໍາຮ້ອງຂອງຜູ້ຜະລິດສິນຄ້າພາຍໃນ ຫຼື ຜູ້ຕາງໜ້າຜູ້ຜະລິດສິນຄ້າພາຍໃນ**

​ຜູ້ຜະລິດສິນຄ້າ​ພາຍ​ໃນ ຫຼື ຜູ້ຕາງໜ້າຜູ້ຜະລິດສິນຄ້າພາຍໃນ ສາມາດຍື່ນຄໍາຮ້ອງຕໍ່ກະຊວງອຸດສາຫະກໍາແລະ ການຄ້າ ຕາມແບບພິມເພື່ອດໍາເນີນການສືບຫາຂໍ້ມູນຕາມປັດໄຈທີ່ໄດ້ກຳນົດໄວ້ໃນມາດຕາ 9 ຂອງກົດໝາຍສະບັບນີ້.

 ຄໍາຮ້ອງຕ້ອງປະກອບດ້ວຍເອກະສານທີ່ມີຂໍ້ມູນ ດັ່ງນີ້:

1. ຂໍ້ມູນກ່ຽວກັບສິນຄ້ານໍາເຂົ້າທີ່​ເພີ່ມ​ຂຶ້ນ;
2. ຂໍ້ມູນກ່ຽວກັບຜູ້ຜະລິດ, ຜູ້ສົ່ງອອກ ແລະ ຜູ້ນໍາເຂົ້າ;
3. ຄວາມ​ກ່ຽວພັນລະ​ຫວ່າງການ​ນໍາ​ເຂົ້າ​ທີ່​ເພີ່ມ​ຂຶ້ນກັບຄວາມເສຍຫາຍຢ່າງຫຼວງຫຼາຍ ຫຼື ໄພຂົ່ມຂູ່ທີ່ຈະກໍ່ໃຫ້ເກີດຄວາມເສຍຫາຍຢ່າງຫຼວງຫຼາຍ;
4. ແຜນປັບປຸງຂອງຜູ້ຜະລິດສິນຄ້າພາຍໃນ.

ພາຍຫຼັງໄດ້ຮັບຄໍາຮ້ອງແລ້ວ ເຈົ້າໜ້າທີ່ສືບຫາຂໍ້ມູນ ຕ້ອງພິຈາລະນາຂໍ້​ມູນ ຫຼື ຫຼັກຖານ​ໃຫ້ສໍາເລັດພາຍໃນ ​ສິບຫ້າວັນ ລັດຖະການ ນັບ​ແຕ່​ວັນ​ໄດ້ຮັບ​ຄໍາຮ້ອງເປັນຕົ້ນໄປ, ຖ້າ​ຫາກ​ບໍ່​ສາມາດ​ສຳ​ເລັດ​ໄດ້ພາຍ​ໃນ​ກໍານົດ​ເວລາ​ດັ່ງກ່າວ ​ເຈົ້າ​ໜ້າ​ທີ່​ສືບ​ຫາ​ຂໍ້​ມູນ ສາມາດ​ສະ​ເໜີ​ຕໍ່​ລັດຖະມົນຕີກະຊວງ​ອຸດສາຫະກຳ ​ແລະ ການ​ຄ້າ ​ເພື່ອ​ພິຈາລະນາຕໍ່​​ເວລາ, ແຕ່ສາມາດ​ຕໍ່​ໄດ້​ສູງ​ສຸດ​ບໍ່ເກີນ ສິບວັນ ລັດຖະການ.

ໃນກໍລະນີ ເຈົ້າໜ້າທີ່ສືບຫາຂໍ້ມູນ ບໍ່ພົບເຫັນຂໍ້​ມູນຫຼັກ​ຖານ ທີ່​ຊີ້​ໃຫ້​ເຫັນການນຳເຂົ້າສິນຄ້າທີ່ເພີ່ມຂຶ້ນ ແລະ ສ້າງຄວາມເສຍຫາຍຢ່າງຫຼວງຫຼາຍຕໍ່​ຜູ້​ຜະລິດ​ພາຍ​ໃນ,​ ເຈົ້າ​ໜ້າ​ທີ່​ສືບ​ຫາ​ຂໍ້​ມູນ ຕ້ອງ​ລາຍ​ງານລັດຖະມົນຕີກະຊວງອຸດສາຫະກຳ ແລະ ການຄ້າ ເພື່ອ​ຊາບ ​ແລະ ແຈ້ງ​​ໃຫ້​ຜູ້​ຍື່ນຄໍາຮ້ອງ​ກ່ຽວ​ກັບ​ຜົນ​ການ​ວິ​ໄຈ​ຂໍ້​ມູນ​​ດັ່ງກ່າວ.

ໃນກໍລະນີ ເຈົ້າໜ້າທີ່ສືບຫາຂໍ້ມູນພົບ​ເຫັນຂໍ້ມູນຫຼັກຖານ ທີ່ຢັ້ງຢືນມີການນຳເຂົ້າສິນຄ້າທີ່ເພີ່ມຂຶ້ນ ແລະ​ ໄດ້​ສ້າງຄວາມເສຍຫາຍຢ່າງຫຼວງຫຼາຍຕໍ່ຜູ້ຜະລິດສິນຄ້າພາຍໃນ, ​ເຈົ້າ​ໜ້າ​ທີ່​ສືບ​ຫາ​ຂໍ້​ມູນ ຕ້ອງລາຍງານຕໍ່ລັດຖະ ມົນຕີກະຊວງອຸດສາຫະກໍາ ແລະ ການຄ້າ ເພື່ອພິຈາລະນາອອກຂໍ້ຕົກລົງໃຫ້ດໍາເນີນການສືບຫາຂໍ້ມູນ.

ມາດຕາ 14 **ການ​ພົບ​ເຫັນ​ຂໍ້​ມູນ ຫຼື ຫຼັກ​ຖານໂດຍເຈົ້າໜ້າທີ່ສືບຫາຂໍ້ມູນ**

ເມື່ອເຈົ້າໜ້າທີ່ສືບຫາຂໍ້ມູນ ຫາກພົບເຫັນຂໍ້ມູນ ຫຼື ຫຼັກຖານທີ່ຊີ້ໃຫ້ເຫັນ​ການນຳ​ເຂົ້າສິນຄ້າ​ທີ່​ເພີ່ມ​ຂຶ້ນ​ຊຶ່ງໄດ້ສ້າງ​ຄວາມ​ເສຍ​ຫາຍ​ຢ່າງ​ຫຼວງ​ຫຼາຍ ຫຼື ມີໄພຂົ່ມຂູ່ທີ່ຈະກໍ່ໃຫ້ເກີດຄວາມເສຍຫາຍຢ່າງຫຼວງຫຼາຍນັ້ນ ​ເຈົ້າ​ໜ້າ​ທີ່ສືບຫາຂໍ້ມູນ ຕ້ອງລາຍ​ງານຕໍ່ລັດຖະມົນຕີກະຊວງອຸດສາຫະກໍາ ແລະ ການຄ້າ ເພື່ອ​ພິຈາລະນາ​ອອກຂໍ້ຕົກລົງໃຫ້ດຳເນີນການສືບຫາຂໍ້ມູນ.

ມາດຕາ 15 ຂັ້ນ​ຕອນ​ການດໍາ​ເນີນການສືບຫາຂໍ້ມູນ

ການດຳ​ເນີນ​ການ​ສືບຫາຂໍ້ມູນ​ໃຫ້ດໍາເນີນຕາມຂັ້ນ​ຕອນ ​ດັ່ງ​ນີ້:

1. ອອກ​**ຂໍ້ຕົກລົງໃຫ້**​ດໍາ​ເນີນ​ການ​ສືບຫາຂໍ້ມູນ;
2. ​ດໍາ​ເນີນ​ການ​ສືບຫາຂໍ້ມູນ​;
3. ສະຫຼຸບ ແລະ ລາຍງານຜົນການ​ສືບຫາຂໍ້ມູນ.

ມາດຕາ 16 ການອອກຂໍ້ຕົກລົງໃຫ້ດໍາເນີນການສືບຫາຂໍ້ມູນ

ພາຍຫຼັງໄດ້ຮັບບົດ​​ລາຍ​ງານ​ຈາກເຈົ້າໜ້າທີ່ສືບຫາຂໍ້ມູນ ລັດຖະມົນຕີກະຊວງອຸດສາຫະກໍາ ແລະ ການຄ້າ ພິຈາລະນາ​​ອອກ​ຂໍ້ຕົກລົງ ໃຫ້​ດຳເນີນການ​ສືບຫາຂໍ້ມູນ ພ້ອມທັງແຕ່ງຕັ້ງຄະນະສືບຫາຂໍ້ມູນກ່ຽວກັບຄວາມເສຍຫາຍຈາກການນຳເຂົ້າສິນຄ້າ.

ຄະນະສືບຫາຂໍ້ມູນກ່ຽວກັບຄວາມເສຍຫາຍຈາກການນຳເຂົ້າສິນຄ້າ ປະກອບດ້ວຍ ເຈົ້າໜ້າທີ່ສືບຫາຂໍ້ມູນ, ພະນັກງານຂອງຂະແໜງການອຸດສາຫະກໍາ ແລະ ການຄ້າ ແລະ ຜູ້ຕາງໜ້າຈາກພາກສ່ວນອື່ນທີ່ກ່ຽວຂ້ອງ.

ມາດຕາ 17 ການດໍາ​ເນີນ​ການສືບຫາຂໍ້ມູນ

ພາຍຫຼັງລັດຖະມົນຕີກະຊວງອຸດສາຫະກຳ ແລະ ການຄ້າ ອອກຂໍ້ຕົກລົງໃຫ້ດໍາເນີນການ​ສືບຫາຂໍ້ມູນ ຄະນະສືບຫາຂໍ້ມູນ ຕ້ອງດໍາ​ເນີນຕາມ​ຂັ້ນ​ຕອນ ດັ່ງນີ້:

1. ແຈ້ງໃຫ້ປະເທດສົ່ງອອກ, ຜູ້ຍື່ນຄໍາຮ້ອງ, ອົງການການຄ້າໂລກ ແລະ ຜູ້ມີສ່ວນກ່ຽວຂ້ອງຮັບຊາບກ່ອນການດໍາ​ເນີນ​ການ​ສືບຫາຂໍ້ມູນ​;
2. ເຜີຍ​ແຜ່​ຂໍ້ຕົກລົງໃຫ້ດໍາ​ເນີນ​ການ​ສືບຫາຂໍ້ມູນໃນ​ສື່ໃດໜຶ່ງ ​ເພື່ອ​​ໃຫ້ສັງ​ຄົມຮັບ​ຊາບ​ຢ່າງກວ້າງຂວາງ;
3. ປຶກສາຫາລືກັບຜູ້ມີສ່ວນກ່ຽວຂ້ອງ ເພື່ອໃຫ້ພວກກ່ຽວສະແດງຫຼັກຖານ, ເອກະສານ ແລະ ຄວາມເຫັນກ່ຽວກັບການນຳໃຊ້ມາດຕະການປົກປ້ອງ ເພື່ອຮັບປະກັນຜົນປະໂຫຍດຂອງສາທາລະນະ;
4. **ເກັບກຳຂໍ້ມູນຢູ່ສະຖານທີ່ຕ່າງໆທີ່ກ່ຽວຂ້ອງເພື່ອຢັ້ງຢືນຄວາມຖືກຕ້ອງ ແລະ ຄວາມເປັນຈິງກ່ຽວກັບຜົນກະທົບຈາກການນໍາເຂົ້າສິນຄ້າ.**

ການ​ສືບຫາຂໍ້ມູນ ຕ້ອງ​ໃຫ້ສໍາເລັດພາຍໃນເວລາບໍ່ເກີນ ໜຶ່ງຮ້ອຍແປດ​ສິບວັນ ນັບ​​ແຕ່​​ວັນທີ່ໄດ້ອອກຂໍ້ຕົກລົງເປັນຕົ້ນໄປ, ຖ້າ​ຫາກບໍ່ສາ​ມາດສໍາ​ເລັດ​ຕາມກໍານົດ​ເວລາ​ດັ່ງກ່າວຄະນະສືບ​ຫາ​ຂໍ້​ມູນ ສາມາດສະເໜີລັດຖະ ມົນຕີກະຊວງອຸດສາຫະກໍາ ແລະ ການຄ້າ ​ເພື່ອພິຈາລະນາຕໍ່ກໍານົດເວລາ ​ແຕ່ຕໍ່​ໄດ້ສູງສຸດບໍ່ໃຫ້ເກີນ ຫົກ​ສິບ​ວັນ.

ມາດຕາ 18 ການສະຫຼຸບ ແລະ ລາຍງານຜົນການສືບຫາຂໍ້ມູນ

ພາຍຫຼັງໄດ້ສໍາເລັດການ​ສືບຫາຂໍ້ມູນແລ້ວ ຄະນະສືບຫາຂໍ້ມູນ ຕ້ອງສະຫຼຸບ ແລະ ລາຍງານຜົນການ​ສືບຫາຂໍ້ມູນພ້ອມດ້ວຍຂໍ້ມູນຫຼັກຖານທັງໝົດທີ່ເກັບກໍາໄດ້ຕໍ່ລັດຖະມົນຕີກະຊວງອຸດສາຫະກໍາ ແລະ ການຄ້າ ເພື່ອ ນໍາສະເໜີຕໍ່ລັດຖະບານ ພິຈາລະນາຕົກລົງນຳໃຊ້ ຫຼື ບໍ່ນໍາໃຊ້ມາດຕະການປົກປ້ອງ.

ມາດຕາ 19ການຍົກເລີກການດໍາເນີນການສືບຫາຂໍ້ມູນ

ລັດຖະມົນຕີກະຊວງອຸດສາຫະກໍາ ແລະ ການຄ້າ ອອກຂໍ້ຕົກລົງໃຫ້ຍົກເລີກການດໍາເນີນການ​ສືບຫາຂໍ້ມູນໃນກໍລະນີ ດັ່ງນີ້:

1. ຜູ້ຮ້ອງຂໍຖອນ​ຄໍາຮ້ອງຂອງຕົນ;
2. ບໍ່ມີ​ຄວາມ​ກ່ຽວພັນ​ລະຫວ່າງການນໍາ​​ເຂົ້າສິນຄ້າ​ທີ່​ເພີ່ມ​ຂຶ້ນ ກັບຄວາມເສຍຫາຍຢ່າງຫຼວງຫຼາຍ ຫຼື ໄພຂົ່ມຂູ່ທີ່ຈະກໍ່ໃຫ້ເກີດຄວາມເສຍຫາຍຢ່າງຫຼວງຫຼາຍ;
3. ເຫດຜົນອື່ນ.

ພາຍຫຼັງອອກຂໍ້ຕົກລົງໃຫ້ຍົກເລີກການດຳເນີນການ​ສືບຫາຂໍ້ມູນ ກະຊວງອຸດສາຫະກໍາ ແລະ ການຄ້າຕ້ອງ​ແຈ້ງ​ໃຫ້ອົງການ​ການ​ຄ້າ​ໂລກ ແລະ ຜູ້ມີສ່ວນກ່ຽວຂ້ອງ​ ພ້ອມ​ທັງເຜີຍແຜ່ໃຫ້ສັງຄົມຊາບ.

ມາດຕາ 20 ການຮັກສາຂໍ້ມູນທີ່ເປັນຄວາມລັບ

ເຈົ້າໜ້າທີ່ ແລະ ຄະນະສືບຫາຂໍ້ມູນ ຕ້ອງເກັບຮັກສາຂໍ້ມູນທີ່​ເປັນຄວາມລັບ ຫຼື ຂໍ້ມູນທີ່ຜູ້ສະໜອງສະເໜີໃຫ້ເປັນຄວາມລັບ ແລະ ບໍ່ສາມາດເປີດເຜີຍຕໍ່ສັງຄົມໄດ້ ​ຖ້າ​ບໍ່ໄດ້ຮັບອະນຸຍາດຈາກຜູ້ສະໜອງຂໍ້​ມູນ.

ເຈົ້າໜ້າທີ່ ແລະ ຄະນະສືບຫາຂໍ້ມູນ ອາດຮຽກຮ້ອງໃຫ້ຜູ້ສະໜອງຂໍ້ມູນສະຫຼຸບຫຍໍ້ກ່ຽວກັບຂໍ້ມູນທີ່ສາມາດເປີດເຜີຍໄດ້, ຖ້າຜູ້ສະໜອງບໍ່ສາມາດສະຫຼຸບຫຍໍ້ໄດ້ກໍຕ້ອງໃຫ້ເຫດຜົນ.

ຖ້າເຈົ້າໜ້າທີ່ ແລະ ຄະນະສືບຫາຂໍ້ມູນ ຫາກ​ເຫັນວ່າການຮ້ອງຂໍໃຫ້ຮັກສາຂໍ້ມູນເປັນຄວາມລັບນັ້ນ​ບໍ່ມີເຫດຜົນພຽງພໍ ແລະ ຜູ້ສະໜອງຂໍ້ມູນບໍ່ເຫັນດີໃຫ້ເປີດ​ເຜີຍຕໍ່ສັງຄົມ ຫຼື ບໍ່ສາມາດສັງລວມຫຍໍ້ ໂດຍບໍ່ມີເຫດຜົນພຽງພໍເຈົ້າໜ້າທີ່ ແລະ ຄະນະສືບຫາຂໍ້ມູນ ອາດຈະບໍ່ນໍາ​ເອົາຂໍ້ມູນນັ້ນມາປະກອບການພິຈາລະນາ ເວັ້ນເສຍແຕ່ຈະມີການພິສູດຈາກແຫຼ່ງຂໍ້ມູນອື່ນວ່າຂໍ້ມູນນັ້ນເປັນຂໍ້ມູນທີ່ຖືກຕ້ອງ.

ມາດຕາ 21 ຄວາມຮັບຜິດຊອບໃນການດໍາເນີນການສືບຫາຂໍ້ມູນ

ຄ່າໃຊ້ຈ່າຍໃນການດໍາເນີນການສືບຫາຂໍ້ມູນ ກ່ຽວກັບຄວາມເສຍຫາຍຈາກການນໍາເຂົ້າສິນຄ້າ ໃຫ້ນໍາໃຊ້ງົບປະມານຂອງລັດ ຕາມ​ທີ່​ໄດ້​ກໍານົດ​ໄວ້​ໃນ​ກົດໝາຍ.

ມາດຕາ 22ເຈົ້າໜ້າທີ່ສືບຫາຂໍ້ມູນ

 ເຈົ້າໜ້າທີ່ສືບຫາຂໍ້ມູນ ແມ່ນ ພະນັກງານ-ລັດຖະກອນ ທີ່ໄດ້ຮັບການແຕ່ງຕັ້ງໂດຍລັດຖະມົນຕີກະຊວງອຸດສາຫະກຳ ແລະ ການຄ້າ ເພື່ອຮັບຜິດຊອບວຽກງານສືບຫາຂໍ້ມູນ ກ່ຽວກັບຄວາມເສຍຫາຍຈາກການນໍາເຂົ້າສິນ ຄ້າ ຕາມທີ່ໄດ້ກຳນົດໃນກົດໝາຍສະບັບນີ້.

ມາດຕາ 23 ສິດ ​ແລະ ໜ້າທີ່ຂອງ​ເຈົ້າໜ້າທີ່ສືບຫາຂໍ້ມູນ

 ເຈົ້າໜ້າທີ່ສືບຫາຂໍ້ມູນ ມີ ສິດ ແລະ ໜ້າທີ່ ດັ່ງນີ້:

1. ເກັບກໍາ ແລະ ວິເຄາະຂໍ້ມູນ ກ່ຽວກັບຄວາມເສຍຫາຍຈາກການນໍາເຂົ້າສິນຄ້າທີ່ເພີ່ມຂຶ້ນ;
2. **ສືບຖາມ, ຮຽກ​ເອົາ​ຂໍ້​ມູນ​ຈາກຜູ້ຮ້ອງຂໍ, ​ຜູ້ນຳ​ເຂົ້າ ​ແລະ ຜູ້​ຜະລິດສິນຄ້າພາຍ​ໃນ ​ກ່ຽວ​ກັບຄວາມເສຍຫາຍຈາກການນໍາເຂົ້າສິນຄ້າທີ່ເພີ່ມຂຶ້ນ;**
3. ສະຫຼຸບ ແລະ ລາຍງານຜົນການສືບຫາຂໍ້ມູນ ກ່ຽວກັບຄວາມເສຍຫາຍຈາກການນໍາເຂົ້າສິນຄ້າ ຕໍ່ລັດຖະມົນຕີກະຊວງອຸດສາຫະກໍາ ແລະ ການຄ້າເພື່ອພິຈາລະນາ;
4. ຄົ້ນຄວ້າ ແລະ ສະເໜີກ່ຽວກັບການຍົກເລີກ ຫຼື ຂະຫຍາຍໄລຍະເວລາການນໍາໃຊ້ມາດຕະການປົກປ້ອງຜົນກະທົບຈາກການນຳເຂົ້າສິນຄ້າ;
5. ນໍາໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກໍານົດໄວ້ໃນກົດໝາຍ.

ພາກທີ **III**

**ມາດຕະການປົກປ້ອງຜູ້ຜະລິດທີ່ໄດ້ຮັບຜົນກະທົບຈາກການນໍາເຂົ້າສິນຄ້າ**

**ໝວດທີ 1**

**ປະ​ເພດຂອງມາດຕະການ​ປົກປ້ອງຜູ້ຜະລິດທີ່ໄດ້ຮັບຜົນກະທົບຈາກການນໍາເຂົ້າສິນຄ້າ**

ມາດຕາ 24 ປະ​ເພດຂອງມາດຕະການ​ປົກປ້ອງຜູ້ຜະລິດທີ່ໄດ້ຮັບຜົນກະທົບຈາກການນໍາເຂົ້າສິນຄ້າ

ມາດຕະການ​ປົກປ້ອງຜູ້ຜະລິດທີ່ໄດ້ຮັບຜົນກະທົບຈາກການນໍາເຂົ້າສິນຄ້າ ມີ ສອງ ປະ​ເພດ ດັ່ງ​ນີ້:

1. ມາດຕະການປົກ​ປ້ອງຊົ່ວຄາວ;
2. ມາດຕະການປົກ​ປ້ອງທົ່ວ​ໄປ.

ມາດຕາ 25 ມາດ​ຕະການ​ປົກ​ປ້ອງ​ຊົ່ວຄາວ

ມາດຕະການປົກປ້ອງຊົ່ວຄາວ ແມ່ນ ມາດຕະການທີ່ນໍາໃຊ້ຕໍ່ຜູ້ນໍາເຂົ້າສິນຄ້າໃນໄລຍະດໍາເນີນການສືບຫາຂໍ້ມູນ ໂດຍໃຫ້ຜູ້ກ່ຽວວາງ​ເງິນ​ຄໍ້າປະກັນຕາມລະບຽບການໄວ້ນຳກະຊວງການເງິນ.

ມາດຕາ 26 ມາດຕະການປົກ​ປ້ອງທົ່ວ​ໄປ

ມາດຕະການປົກປ້ອງທົ່ວໄປ ແມ່ນ ມາດຕະການທີ່ນໍາໃຊ້ຕໍ່ຜູ້ນໍາເຂົ້າສິນຄ້າ ພາຍຫຼັງສໍາ​ເລັດ​​ການ​ສືບຫາຂໍ້ມູນທີ່ເຫັນວ່າມີຜົນກະທົບຕໍ່ສິນຄ້າປະເພດດຽວຢ່າງຫຼວງຫຼາຍ ຕາມປັດໄຈທີ່ໄດ້ກໍານົດໄວ້ໃນມາດຕາ 9 ຂອງກົດໝາຍສະບັບນີ້ ດ້ວຍການ​ກໍານົດ​ປະລິມານ​ການ​ນໍາ​ເຂົ້າ ຫຼື ການເພີ່ມ​ອັດຕາ​ພາສີຕໍ່ສິນຄ້ານໍາເຂົ້າ.

**ໝວດ​ທີ 2**

ການນໍາໃຊ້ມາດຕະການປົກ​ປ້ອງຊົ່ວຄາວ

ມາດຕາ 27 ການນໍາໃຊ້ມາດຕະການປົກ​ປ້ອງຊົ່ວຄາວ

ໃນໄລຍະດໍາເນີນການສືບຫາຂໍ້ມູນ ຖ້າມີຫຼັກຖານຢັ້ງຢືນວ່າການນຳເຂົ້າສິນຄ້າທີ່ເພີ່ມຂຶ້ນ ໄດ້ສ້າງຄວາມເສຍຫາຍຢ່າງຫຼວງຫຼາຍ ຫຼື ຈະເປັນໄພຂົ່ມຂູ່ທີ່ຈະກໍ່ໃຫ້ເກີດຄວາມເສຍຫາຍຢ່າງຫຼວງຫຼາຍ ຕໍ່ຜູ້ຜະລິດສິນຄ້າພາຍໃນ ຫຼື ຖ້າ​ຊັກຊ້າ​ໃນ​ການ​ດໍາ​ເນີນ​ການ ຈະສ້າງຄວາມເສຍຫາຍຢ່າງຫຼວງຫຼາຍທີ່ຍາກຈະແກ້ໄຂນັ້ນ ຄະນະສືບຫາຂໍ້ມູນຕ້ອງລາຍງານຕໍ່ລັດຖະມົນຕີກະຊວງອຸດສາຫະກຳ ແລະ ການຄ້າ ໂດຍທັນທີ ເພື່ອສະເໜີຕໍ່ລັດຖະບານພິຈາ ລະນານຳໃຊ້ມາດຕະການປົກປ້ອງຊົ່ວຄາວ.

ພາຍຫຼັງທີ່ລັດຖະບານ ໄດ້ຕົກລົງນໍາໃຊ້ມາດຕະການປົກປ້ອງຊົ່ວຄາວແລ້ວ ກະຊວງການເງິນ ແລະ ພາກສ່ວນກ່ຽວຂ້ອງ ຕ້ອງຈັດຕັ້ງປະຕິບັດມາດຕະການດັ່ງກ່າວ.

ກະຊວງອຸດສາຫະກໍາ ແລະ ການຄ້າ ຕ້ອງແຈ້ງກ່ຽວກັບການນໍາໃຊ້ມາດຕະການປົກປ້ອງຊົ່ວຄາວໃຫ້ອົງການການຄ້າໂລກ ແລະ ຜູ້ທີ່ມີສ່ວນກ່ຽວຂ້ອງ.

ມາດຕາ 28 ກໍານົດເວລາ​​ການນຳ​ໃຊ້​ມາດ​ຕະການປົກ​ປ້ອງ​ຊົ່ວຄາວ

ການ​ນໍາ​ໃຊ້​ມາດ​ຕະການປົກ​ປ້ອງ​ຊົ່ວຄາວ ​ມີກໍານົດເວລາບໍ່​ໃຫ້ເກີນ ສອງຮ້ອຍວັນ ນັບແຕ່ວັນທີ່ອອກ​ຂໍ້​ຕົກລົງນໍາໃຊ້ມາດຕະການດັ່ງກ່າວ​ເປັນ​ຕົ້ນ​ໄປ ​ແລະ ສິ້ນ​ສຸດ ພາຍ​ຫຼັງ​ສໍາ​ເລັດ​ການ​ສືບ​ຫາ​ຂໍ້​ມູນ ຫຼື ຄົບ​ຕາມ​​ກໍານົດ​ເວລາຂອງການນໍາ​ໃຊ້​ມາດ​ຕະການ​ດັ່ງກ່າວ.

**ມາດຕາ 29 ການຍົກເລີກມາດຕະການປົກປ້ອງຊົ່ວຄາວ**

 ລັດຖະບານ ຈະພິຈາລະນາຍົກເລີກມາດຕະການປົກປ້ອງຊົ່ວຄາວ ກ່ອນກໍານົດເວລາທີ່ກຳນົດໄວ້​ໃນມາດຕາ 28 ຖ້າວ່າການສືບຫາຂໍ້ມູນ ຫາກພົບວ່າການນໍາເຂົ້າສິນຄ້າທີ່ເພີ່ມຂຶ້ນນັ້ນ ບໍ່ສ້າງຄວາມເສຍຫາຍຢ່າງຫຼວງຫຼາຍ ຫຼື ບໍ່ເປັນໄພຂົ່ມຂູ່ທີ່ຈະກໍ່ໃຫ້ເກີດຄວາມເສຍຫາຍຢ່າງຫຼວງຫຼາຍ ຕາມການສະເໜີຂອງກະຊວງອຸດສາ ຫະກຳ ແລະ ການຄ້າ.

 ການ​ຍົກ​ເລີກການ​ນໍາ​ໃຊ້​ມາດ​ຕະການ​ປົກ​ປ້ອງ​ຊົ່ວຄາວ ກະຊວງອຸດສາຫະກຳ ແລະ ການຄ້າ ຕ້ອງແຈ້ງ​ໃຫ້ຜູ້ມີສ່ວນກ່ຽວຂ້ອງ ແລະ ກະຊວງການເງິນ ຕ້ອງສົ່ງເງິນຄໍ້າປະກັນຄືນໃຫ້ຜູ້ນໍາເຂົ້າສິນຄ້າທີ່ວາງເງິນຄໍ້າປະກັນໂດຍທັນທີ.

**ໝວດ​ທີ 3**

**ການນຳ​​ໃຊ້​ມາ​ດຕະການ​ປົກ​ປ້ອງທົ່ວໄປ**

**ມາດຕາ 30 ການ​ນຳ​​ໃຊ້​ມາ​ດຕະການປົກ​ປ້ອງ​ທົ່ວໄປ**

ພາຍຫຼັງສໍາ​ເລັດ​​ການ​ສືບຫາຂໍ້ມູນ ແລະ ມີຜົນການສືບຫາຂໍ້ມູນ ຢັ້ງຢືນວ່າການນໍາເຂົ້າສິນຄ້າທີ່ເພີ່ມຂຶ້ນໄດ້ສ້າງຄວາມເສຍຫາຍຢ່າງຫຼວງຫຼາຍ ຫຼື ເປັນໄພຂົ່ມຂູ່ທີ່ຈະກໍ່ໃຫ້ເກີດຄວາມເສຍຫາຍຢ່າງຫຼວງຫຼາຍ ຕໍ່ຜູ້ຜະ ລິດສິນຄ້າພາຍໃນນັ້ນ ຄະນະ**ສືບຫາຂໍ້ມູນ**ຕ້ອງລາຍງານລັດຖະມົນຕີກະຊວງອຸດສາຫະກໍາ ແລະ ການຄ້າ ເພື່ອສະເໜີຕໍ່ລັດຖະບານພິຈາລະນານຳໃຊ້ມາດຕະການປົກປ້ອງທົ່ວໄປ.

ພາຍຫຼັງ​ໄດ້​ຮັບ​ໜັງສື​ຈາກ​ກະຊວງອຸດ​ສາ​ຫະກໍາ ​ແລະ ການ​ຄ້າ ລັດຖະບານຕ້ອງພິຈາລະນາຕົກລົງນຳໃຊ້ມາດຕະການປົກປ້ອງທົ່ວໄປ ພາຍໃນເວລາ ສິບ​ຫ້າວັນ ລັດຖະການ ດ້ວຍການ​ກໍານົດ​ປະລິມານ​ການ​ນໍາ​ເຂົ້າ ແລະ ມອບໃຫ້ກະຊວງອຸດສາຫະກໍາ ແລະ ການຄ້າ ຈັດຕັ້ງປະຕິບັດ. ການກໍານົດປະລິມານການນໍາເຂົ້າ ຕ້ອງບໍ່ເຮັດໃຫ້ປະລິມານການນໍາເຂົ້າຫຼຸດລົງຕໍ່າກວ່າປະລິມານການນຳເຂົ້າໃນໄລຍະ ສາມປີ ສຸດທ້າຍທີ່ຜ່ານມາໂດຍສະ ເລ່ຍ, ເວັ້ນເສຍແຕ່ມີເຫດຜົນຢັ້ງຢືນວ່າຕ້ອງໄດ້ຫຼຸດປະລິມານການນໍາເຂົ້າຕໍ່າກວ່ານັ້ນ ຈຶ່ງຈະສາມາດແກ້ໄຂຜົນກະທົບໄດ້.

ສໍາລັບມາດຕະການເພີ່ມອັດຕາພາສີ ກະຊວງການເງິນ ຄົ້ນຄວ້າພິຈາລະນາການສະເໜີຂອງກະຊວງອຸດສາຫະກໍາ ແລະ ການຄ້າ ແລ້ວສະເໜີຕໍ່ລັດຖະບານ ເພື່ອນຳສະເໜີຕໍ່ຄະນະປະຈໍາສະພາແຫ່ງຊາດ ພິຈາລະນາຕົກ ລົງ.

ມາດຕະການປົກປ້ອງທົ່ວໄປ ຈະນໍາໃຊ້ໃນເວລາຈໍາເປັນເທົ່ານັ້ນ. ມາດຕະການດັ່ງກ່າວຫາກນໍາໃຊ້ເກີນກວ່າ ໜຶ່ງປີ ໃຫ້ຫຼຸດລະດັບການນໍາໃຊ້ມາດຕະການປົກປ້ອງທົ່ວໄປເປັນແຕ່ລະໄລຍະ.

ກະຊວງອຸດສາຫະກໍາ ແລະ ການຄ້າ ມີໜ້າທີ່ແຈ້ງກ່ຽວກັບການນໍາໃຊ້ມາດຕະການປົກປ້ອງທົ່ວໄປໃຫ້ອົງການການຄ້າໂລກ ແລະ ຜູ້ມີສ່ວນກ່ຽວຂ້ອງໂດຍ​ໄວ.

ມາດຕາ 31 ໄລຍະເວລາການ​ນຳ​ໃຊ້ມາດຕະການ~~​~~**ປົກປ້ອງທົ່ວໄປ**

ໄລຍະເວລາກາ​ນນຳ​ໃຊ້​ມາດຕະການ​ປົກປ້ອງທົ່ວໄປ ບໍ່ໃຫ້ເກີນ ສີ່ປີ ນັບແຕ່ເວລານໍາໃຊ້ມາດຕະການປົກປ້ອງຊົ່ວຄາວ ເວັ້ນເສຍແຕ່ມີການຕໍ່ເວລາຕາມທີ່ໄດ້ກໍານົດໄວ້ໃນມາດຕາ 33 ຂອງກົດໝາຍສະບັບນີ້.

**ມາດຕາ 32 ການທົບທວນຄືນ**ມາດຕະການ~~​~~**ປົກປ້ອງທົ່ວໄປ**

ມາດຕະການປົກປ້ອງທົ່ວໄປ ທີ່ມີອາຍຸການນໍາໃຊ້ເກີນກວ່າ ສາມປີ ນັ້ນ ພາຍຫຼັງນໍາໃຊ້ໄດ້ເຄິ່ງໜຶ່ງ ຂອງໄລຍະເວລາແລ້ວ ກະຊວງອຸດສາຫະກໍາ ແລະ ການຄ້າ ຕ້ອງທົບທວນຄືນການນໍາໃຊ້ມາດຕະການດັ່ງກ່າວ ແລະ ສະເໜີຕໍ່ລັດຖະບານ ເພື່ອພິຈາລະນາວ່າຈະຮັກສາ, ຫຼຸດຜ່ອນ ຫຼື ຍົກເລີກ.

ກະຊວງອຸດສາຫະກໍາ ແລະ ການຄ້າ ມີໜ້າທີ່ແຈ້ງຜົນການທົບທວນຄືນມາດຕະການປົກປ້ອງທົ່ວໄປແລະ ການຕົກລົງຂອງລັດຖະບານ ໃຫ້ອົງການການຄ້າໂລກ ແລະ ຜູ້ມີສ່ວນກ່ຽວຂ້ອງໂດຍໄວ.

**ມາດຕາ 33 ການຕໍ່ໄລຍະເວລາຂອງການນໍາໃຊ້ມາດຕະການປົກປ້ອງທົ່ວໄປ**

ມາດຕະການປົກປ້ອງທົ່ວໄປ ສາມາດຕໍ່ໄດ້ສອງຄັ້ງ ຄື ຄັ້ງທີ່ໜຶ່ງ ບໍ່ເກີນ ສີ່ປີ ແລະ ຄັ້ງທີສອງ ບໍ່ເກີນ ສອງປີ, ແຕ່ກ່ອນໝົດກໍານົດເວລາ ຫົກເດືອນ ຜູ້ຜະລິດສິນຄ້າພາຍໃນ ຕ້ອງສະເໜີຕໍ່ກະຊວງອຸດສາຫະກໍາ ແລະການຄ້າ ເພື່ອພິຈາລະນາຕໍ່ໄລຍະເວລາຂອງການນໍາໃຊ້ມາດຕະການດັ່ງກ່າວ.

ພາຍຫຼັງໄດ້ຮັບການສະເໜີຈາກຜູ້ຜະລິດ​ສິນຄ້າ​ພາຍໃນ ກະຊວງອຸດສາຫະກຳ ແລະ ການຄ້າ ຕ້ອງຄົ້ນ ຄວ້າພິຈາລະນາ ພາຍໃນເວລາ ສິບຫ້າວັນ ລັດຖະການ, ຖ້າເຫັນວ່າມີຄວາມຈໍາເປັນສືບຕໍ່ນໍາໃຊ້ມາດຕະການດັ່ງ ກ່າວໃຫ້ສະເໜີຕໍ່ ລັດຖະບານພິຈາລະນາ.

ໃນກໍລະນີ ມີການຕໍ່ເວລານໍາໃຊ້ມາດຕະການປົກປ້ອງທົ່ວໄປ ຕ້ອງຫຼຸດລະດັບຄວາມເຂັ້ມງວດຂອງການ ນໍາໃຊ້ມາດຕະການດັ່ງກ່າວ.

ກະຊວງອຸດສາຫະກໍາ ແລະ ການຄ້າ ຕ້ອງແຈ້ງກ່ຽວກັບການຕໍ່ເວລາການນໍາໃຊ້ມາດຕະການປົກປ້ອງທົ່ວໄປໃຫ້ອົງການການຄ້າໂລກ ແລະ ຜູ້ມີສ່ວນກ່ຽວຂ້ອງໂດຍ​ໄວ.

**ມາດຕາ 34 ການນໍາໃຊ້ມາດຕະການປົກປ້ອງທົ່ວໄປຄືນໃໝ່**

ມາດຕະການປົກປ້ອງທົ່ວໄປ ທີ່ໄດ້ສິ້ນສຸດລົງ ແຕ່ຍັງສືບຕໍ່ມີຄວາມເສຍຫາຍແກ່ຜູ້ຜະລິດພາຍໃນ ຈຶ່ງສາມາດນໍາໃຊ້ຄືນໃໝ່ໄດ້ອີກຕໍ່ສິນຄ້າທີ່ຖືກມາດຕະການດັ່ງກ່າວ ພາຍຫຼັງທີ່ໄດ້ຜ່ານໄລຍະເວລາເຄິ່ງໜຶ່ງຂອງໄລ ຍະການນໍາໃຊ້ມາດຕະການຜ່ານມາແຕ່ຢ່າງໜ້ອຍບໍ່ໃຫ້ຫຼຸດ ສອງປີ.

ສໍາລັບມາດຕະການປົກປ້ອງ ທີ່ມີໄລຍະບໍ່ເກີນ ຮ້ອຍແປດສິບວັນ ນັ້ນອາດນໍາໃຊ້ຕໍ່ສິນຄ້ານໍາເຂົ້າຄືນ ໃໝ່ໄດ້ອີກ ເມື່ອໄດ້ນໍາໃຊ້ຢ່າງໜ້ອຍ ໜຶ່ງປີ ແຕ່ບໍ່ໃຫ້ນໍາໃຊ້ຕໍ່ສິນຄ້າດັ່ງກ່າວເກີນກວ່າ ສອງຄັ້ງ ພາຍໃນໄລຍະເວ ລາ ຫ້າປີ.

**ມາດຕາ 35 ການແກ້ໄຂຜົນກະທົບຈາກການນໍາໃຊ້ມາດຕະການປົກປ້ອງທົ່ວໄປ**

ໃນກໍລະນີ ມີການນໍາໃຊ້ ຫຼື ມີການຕໍ່ໄລຍະເວລາຂອງການນໍາໃຊ້ມາດຕະການປົກປ້ອງທົ່ວໄປເກີນ ສາມປີ, ລັດຖະບານ ສປປ ລາວ ອາດປຶກສາຫາລືກັບປະເທດ ຜູ້ສົ່ງອອກ ທີ່ຄາດວ່າຈະໄດ້ຮັບຜົນກະທົບຈາກມາດຕະ ການດັ່ງກ່າວ ໂດຍຮັກສາລະດັບການຫຼຸດຜ່ອນພາສີ ໃຫ້ເທົ່າກັບລະດັບທີ່ມີຢູ່ໃນພັນທະຂອງ ສປປ ລາວ ທີ່ມີຕໍ່ອົງການການຄ້າໂລກ.

**ມາດຕາ 36 ການບໍ່ນໍາໃຊ້ມາດຕະການ​ປົກປ້ອງຜູ້ຜະລິດທີ່ໄດ້ຮັບຜົນກະທົບຈາກການນໍາເຂົ້າສິນຄ້າ**

ມາດຕະການປົກປ້ອງຜູ້ຜະລິດທີ່ໄດ້ຮັບຜົນກະທົບຈາກການນໍາເຂົ້າສິນຄ້າ ​ຈະບໍ່ຖືກ​ນຳ​ໃຊ້​ໃນກໍລະນີດັ່ງ​ນີ້:

1. ສ່ວນ​ແບ່ງ​ການ​ນໍາ​ເຂົ້າ​ສິນຄ້າຈາກປະເທດກຳລັງ​ພັດທະນາ​​ ທີ່​​ເປັນສະມາຊິກຂອງອົງການການຄ້າໂລກ ຫາກບໍ່ເກີນ ສາມສ່ວນ​ຮ້ອຍ ຂອງການນຳເຂົ້າສິນຄ້າທັງໝົດທີ່ຖືກສືບຫາຂໍ້ມູນ ​ຫຼື ສ່ວນ​ແບ່ງ​ການນຳເຂົ້າທັງ​ໝົດຈາກ​ປະ​ເທດ​ກໍາລັງ​ພັດທະນາ ລວມ​ກັນ​ຫາກບໍ່​ເກີນ ​ເກົ້າ​ສ່ວນ​ຮ້ອຍ;
2. ການນຳໃຊ້ມາດຕະການ​ປົກປ້ອງນັ້ນ ຫາກເຫັນວ່າ ​ສ້າງຄວາມເສຍຫາຍຕໍ່ເສດຖະກິດ-ສັງຄົມພາຍໃນປະເທດ.

ກະຊວງ​ອຸດສາຫະກໍາ ​ແລະ ການ​ຄ້າ ຕ້ອງແຈ້ງໃຫ້ອົງການການຄ້າໂລກ ​ແລະ ຜູ້ມີສ່ວນກ່ຽວຂ້ອງ ກ່ຽວກັບການບໍ່ນໍາໃຊ້ມາດຕະການ​ດັ່ງກ່າວ.

ພາກ​ທີ **IV**

ຂໍ້​ຫ້າມ

**ມາດຕາ 37 ຂໍ້​ຫ້າມ​ທົ່ວ​ໄປ**

**ຫ້າມ​ບຸກຄົນ, ນິຕິບຸກຄົນ ​ຫຼື ການຈັດ​ຕັ້ງ ມີ​ພຶດຕິ​ກຳ ດັ່ງ​ນີ້:**

1. **ໃຫ້ການ​ຊ່ວຍ​ເຫຼືອ**, **ປົກ​ປ້ອງ​ຜູ້​ລະ​ເມີດ​ກົດໝາຍ ​ແລະ ລະບຽບ​ການ ກ່ຽວ​ກັບການ​ປົກ​ປ້ອງຜູ້ຜະລິດທີ່ໄດ້ຮັບຜົນກະທົບຈາກການນໍາເຂົ້າສິນຄ້າ;**
2. **ເປັນ​ສື່ກາງ​ໃຫ້​ ຫຼື ຮັບ​ສິນ​ບົນ ​ເພື່ອ​ຜົນ​ປະ​ໂຫຍ​ດຂອງ​ຕົນ, ພັກພວກ, ຈຸ້ມເຈື້ອ ແລະ ການຈັດ ຕັ້ງ ຫຼື ບຸກຄົນ​ໃດ​ໜຶ່ງ;**
3. ຂັດຂວາງການເຮັດວຽກຂອງເຈົ້າໜ້າທີ່ **ແລະ ຄະນະສືບຫາຂໍ້ມູນ**;
4. **ມີ​ພຶດຕິ​ກຳ​ອື່ນ​ ທີ່ເປັນການລະ​ເມີດ​ກົດໝາຍ​.**

**ມາດຕາ 38 ຂໍ້​ຫ້າມ​ສຳລັບຜູ້ຜະລິດສິນຄ້າພາຍໃນ**

 **ຫ້າມຜູ້ຜະລິດສິນຄ້າ​ພາຍ​ໃນ​ ມີພຶດຕິ​ກຳ ​ດັ່ງ​ນີ້:**

1. ​**​ໃສ່ຮ້າຍປ້າຍສີ ຜູ້ນໍາເຂົ້າສິນຄ້າປະເພດດຽວກັນ, ປອມ​ແປງ, ບິດ​ເບືອນ ຫຼື ສະໜອງ​ຂໍ້​ມູນ​ ທີ່​ບໍ່​ຖືກຕ້ອງ​ຕາມ​ຄວາມ​ເປັນ​ຈິງໃຫ້ແກ່ເຈົ້າໜ້າທີ່ ​ແລະ ຄະນະສືບຫາຂໍ້ມູນ;**
2. **ໃຫ້​ສິນ​ບົນ ​ແກ່​​ພະນັກງານ ​ແລະ ບຸກຄົນ ​ທີ່​ກ່ຽວຂ້ອງ​ກັບ​ວຽກ​ງານ​ປົກ​ປ້ອງຜູ້ຜະລິດທີ່ໄດ້ຮັບຜົນກະທົບຈາກການນໍາເຂົ້າສິນຄ້າ**;
3. **ມີ​ພຶດຕິ​ກຳ​ອື່ນ​ ທີ່ເປັນການລະ​ເມີດ​ກົດໝາຍ.**

**ມາດຕາ 39 ຂໍ້​ຫ້າມ​ສຳລັບເຈົ້າໜ້າທີ່, ຄະນະສືບຫາຂໍ້ມູນ ແລະ​ ພະນັກງານທີ່​ກ່ຽວຂ້ອງ**

**ຫ້າມ​ເຈົ້າໜ້າທີ່, ຄະນະສືບຫາຂໍ້ມູນ ແລະ ພະນັກງານ ທີ່​ກ່ຽວຂ້ອງ ມີ​​ພຶດຕິກຳ​ ດັ່ງ​ນີ້:**

1. **ສວຍ​ໃຊ້​ອຳນາດ, ໜ້າ​ທີ່, ຕຳ​ແໜ່​ງ ​ເພື່ອ​ຜົນ​ປະ​ໂຫຍ​ດຂອງ​ຕົນ, ພັກພວກ, ຈຸ້ມເຈື້ອ ແລະ ການ ຈັດຕັ້ງ ຫຼື ບຸກຄົນ​ໃດ​ໜຶ່ງ;**
2. **ຮັບ​ສິນ​ບົນ​ຈາກ​ຜູ້ຜະລິດສິນຄ້າພາຍ​ໃນ ຫຼື ຈາກຜູ້ນຳເຂົ້າສິນຄ້າ;**
3. **​ເປີດ​ເຜີຍຂໍ້ມູນ, ​ເອກະສານ​ທີ່​ເປັນຄວາ​ມລັບ​ ໂດຍ​ບໍ່​ໄດ້​ຮັບ​ອະນຸຍາດ​;**
4. **​ແກ່ຍາວ​ເວລາ​ໃນ​ການ​ພິຈາລະນາ​ເອກະສານ​ຕ່າງໆ ​ໂດຍ​ບໍ່​ມີ​ເຫດຜົນ ຫຼື ກົດ​ໜ່ວງ​ເອກະສານ​ຂອງຜູ້ຜະລິດ​ສິນຄ້າ​ພາຍ​ໃນ ​ທີ່​ໄດ້​ຮັບຜົນກະທົບຈາກການນຳເຂົ້າສິນຄ້າ;**
5. **ສົມຮູ້ຮ່ວມຄິດກັບຜູ້ຜະລິດສິນຄ້າພາຍໃນ ເພື່ອປົກປິດເຊື່ອງອຳຂໍ້ມູນຫຼັກຖານຕ່າງໆ;**
6. **ມີ​ພຶດຕິ​ກຳ​ອື່ນ​ ທີ່ເປັນການລະ​ເມີດ​ກົດໝາຍ​.**

ພາກທີ **V**

ການ​ຄຸ້ມ​ຄອງ ​ແລະ ການ​ກວດກາ

**ໝວດ​ທີ 1**

**ການ​ຄຸ້ມ​ຄອງວຽກງານປົກປ້ອງຜູ້ຜະລິດ​**

**ທີ່ໄດ້ຮັບຜົນກະທົບຈາກການນໍາເຂົ້າສິນຄ້າ**

**ມາດຕາ 40 ອົງການ​ຄຸ້ມ​ຄອງວຽກງານ~~​~~​ປົກປ້ອງຜູ້ຜະລິດທີ່ໄດ້ຮັບຜົນກະທົບຈາກການນໍາເຂົ້າສິນຄ້າ**

ລັດຖະບານ ເປັນຜູ້ຄຸ້ມຄອງວຽກງານ​**​ປົກ​ປ້ອງຜູ້ຜະລິດທີ່ໄດ້ຮັບຜົນກະທົບຈາກການນໍາເຂົ້າສິນຄ້າ** ຢ່າງ​ລວມສູນ ແລະ ເປັນເອກະພາບໃນຂອບເຂດທົ່ວປະເທດ ໂດຍມອບໃຫ້ກະຊວງອຸດສາຫະກຳ ແລະ ການຄ້າ ​ຮັບ ຜິດຊອບໂດຍກົງ ແລະ ເປັນ​ເຈົ້າການ​​ປະສານ​ສົມທົບກັບ ກະຊວງ​ການເງິນ, ຂະ​ແໜງ​ການ​ອື່ນ ​ແລະ ອົງການ​ປົກ ຄອງ​ທ້ອງ​ຖິ່ນ​ທີ່​ກ່ຽ​ວຂ້ອງ.

ອົງການ​ຄຸ້ມ​ຄອງວຽກງານ​ປົກປ້ອງຜູ້ຜະລິດທີ່ໄດ້ຮັບຜົນກະທົບຈາກການນຳເຂົ້າສິນຄ້າ ປະກອບດ້ວຍ:

1. ກະຊວງອຸດສາຫະກຳ ແລະ ການຄ້າ;
2. ພະແນກອຸດສາຫະກຳ ແລະ ການຄ້າ ແຂວງ, ນະຄອນຫຼວງ;
3. ຫ້ອງການອຸດສາຫະກຳ ແລະ ການຄ້າ ເມືອງ, ເທດສະບານ, ນະຄອນ.

**ມາດຕາ 41 ສິດ ​ແລະ ໜ້າ​ທີ່ຂອງ​ກະຊວງ​ອຸດສາຫະກໍາ​​ ​ແລະ ການ​ຄ້າ**

ໃນການຄຸ້ມຄອງວຽກງານປົກປ້ອງຜູ້ຜະລິດທີ່ໄດ້ຮັບຜົນກະທົບຈາກການນຳເຂົ້າສິນຄ້າ ກະຊວງອຸດສາ ຫະກຳ ແລະ ການຄ້າ ມີ ສິດ ແລະ ໜ້າທີ່ ດັ່ງນີ້:

1. ຄົ້ນຄວ້າ ສ້າງນະໂຍບາຍ, ແຜນຍຸດທະສາດ ແລະ ກົດໝາຍ ເພື່ອສະເໜີລັດຖະບານພິຈາລະນາ;
2. ຜັນຂະຫຍາຍ ນະໂຍບາຍ, ແຜນຍຸດທະສາດ, ກົດໝາຍ ແລະ ລະບຽບການ ກ່ຽວກັບວຽກງານປົກປ້ອງຜູ້ຜະລິດທີ່ໄດ້ຮັບຜົນກະທົບຈາກການນຳເຂົ້າສິນຄ້າ ເປັນແຜນການ, ແຜນງານ, ໂຄງການລະອຽດ ແລະ ຈັດຕັ້ງປະຕິບັດ;
3. ໂຄສະນາ, ເຜີຍແຜ່ນະໂຍບາຍ, ແຜນຍຸດທະສາດ, ກົດໝາຍ ແລະ ລະບຽການ ກ່ຽວກັບວຽກງານປົກປ້ອງຜູ້ຜະລິດທີ່ໄດ້ຮັບ**ຜົນກະທົບຈາກການນໍາເຂົ້າສິນຄ້າ**;
4. ຄົ້ນຄວ້າ ແລະ ສະເໜີຕໍ່ ລັດຖະບານ ພິຈາລະນາຕົກລົງນຳໃຊ້ມາດຕະການປົກປ້ອງຜູ້ຜະລິດທີ່ໄດ້ຮັບຜົນກະທົບຈາກການນໍາເຂົ້າສິນຄ້າ;
5. ອອກຂໍ້ຕົກລົງ, ຄຳສັ່ງ ແລະ ຄຳແນະນຳ ກ່ຽວກັບວຽກງານປົກປ້ອງຜູ້ຜະລິດທີ່ໄດ້ຮັບ**ຜົນກະທົບຈາກການນໍາເຂົ້າສິນຄ້າ** ທີ່ໄດ້ຮັບຄວາມເສຍຫາຍຈາກການນໍາເຂົ້າສິນຄ້າ;
6. ສ້າງ, ບຳລຸງ ແລະ ຍົກລະດັບພະນັກງານ-ລັດຖະກອນ ກ່ຽວກັບວຽກງານປົກປ້ອງຜູ້ຜະລິດທີ່ໄດ້ຮັບຜົນກະທົບຈາກການນຳເຂົ້າສິນຄ້າ
7. ແຕ່ງຕັ້ງ ເຈົ້າໜ້າທີ່ ແລະ ຄະນະສືບຫາຂໍ້ມູນກ່ຽວກັບຄວາມເສຍຫາຍ ກ່ຽວກັບວຽກງານປົກປ້ອງຜູ້ຜະລິດທີ່ໄດ້ຮັບຜົນກະທົບຈາກການນຳເຂົ້າສິນຄ້າ;
8. ປຶກສາຫາລື ແລະ ປະສານສົມທົບກັບບັນດາກະຊວງ, ອົງການລັດທຽບເທົ່າກະຊວງ, ຂະແໜງ ການອື່ນ ແລະ ອົງການປົກຄອງທ້ອງຖິ່ນທີ່ກ່ຽວຂ້ອງ;
9. ພົວພັນຮ່ວມມື ແລະ ແລກປ່ຽນປະສົບການກັບສາກົນ ກ່ຽວກັບວຽກງານປົກປ້ອງຜູ້ຜະລິດທີ່ໄດ້ຮັບຜົນກະທົບຈາກການນຳເຂົ້າສິນຄ້າ;
10. ສະຫຼຸບ ແລະ ລາຍງານການເຄື່ອນໄຫວວຽກງານປົກປ້ອງຜູ້ຜະລິດທີ່ໄດ້ຮັບຜົນກະທົບຈາກການນຳເຂົ້າສິນຄ້າ ຕໍ່ລັດຖະບານຢ່າງເປັນປົກກະຕິ;
11. ນໍໍາໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກໍານົດໄວ້ໃນກົດໝາຍ.

**ມາດຕາ 42 ສິດ ແລະ ໜ້າທີ່ຂອງພະແນກອຸດສາຫະກໍາ ແລະ ການຄ້າ ແຂວງ, ນະຄອນຫຼວງ**

 ໃນການຄຸ້ມຄອງວຽກງານປົກປ້ອງຜູ້ຜະລິດທີ່ໄດ້ຮັບຜົນກະທົບຈາກການນຳເຂົ້າສິນຄ້າ ພະແນກອຸດ ສາຫະກຳ ແລະ ການຄ້າ ແຂວງ, ນະຄອນຫຼວງ ມີ ສິດ ແລະ ໜ້າທີ່ ຕາມຂອບເຂດຄວາມຮັບຜິດຊອບຂອງຕົນ ດັ່ງນີ້:

* 1. ຜັນຂະຫຍາຍ ແລະ ຈັດຕັ້ງປະຕິບັດ ນະໂຍບາຍ, ແຜນຍຸດທະສາດ, ກົດໝາຍ, ລະບຽບການ ແລະ ແຜນດໍາເນີນງານ ກ່ຽວກັບວຽກງານປົກປ້ອງຜູ້ຜະລິດທີ່ໄດ້ຮັບຜົນກະທົບຈາກການນຳເຂົ້າສິນຄ້າ;
	2. ໂຄສະນາ ເຜີຍແຜ່ ນະໂຍບາຍ, ແຜນຍຸດທະສາດ, ກົດໝາຍ ແລະ ລະບຽບການກ່ຽວກັບວຽກງານປົກປ້ອງຜູ້ຜະລິດທີ່ໄດ້ຮັບຜົນກະທົບຈາກການນຳເຂົ້າສິນຄ້າໃຫ້ແກ່ສັງຄົມ;
	3. ອໍານວຍຄວາມສະດວກ ແລະ ໃຫ້ຄວາມຮ່ວມມືແກ່ເຈົ້າໜ້າທີ່ ແລະ ຄະນະ**ສືບຫາຂໍ້ມູນ** ໃນການຈັດຕັ້ງປະຕິບັດວຽກງານປົກປ້ອງຜູ້ຜະລິດທີ່ໄດ້ຮັບຜົນກະທົບຈາກການນຳເຂົ້າສິນຄ້າ;
	4. ຮັບການສະເໜີ ແລະ ການແຈ້ງຂໍ້ມູນກ່ຽວກັບວຽກງານປົກປ້ອງຜູ້ຜະລິດທີ່ໄດ້ຮັບຜົນກະທົບຈາກການນຳເຂົ້າສິນຄ້າ ແລະ ພາກສ່ວນອື່ນທີ່ກ່ຽວຂ້ອງ ເພື່ອລາຍງານກະຊວງອຸດສາຫະກໍາ ແລະ ການຄ້າພິ ຈາລະນາແກ້ໄຂ;
	5. ຕິດຕາມກວດກາການປະຕິບັດກົດໝາຍ ແລະ ລະບຽບການ ທີ່ກ່ຽວຂ້ອງກັບຜົນກະທົບຈາກການນຳເຂົ້າສິນຄ້າ;
	6. ສະຫຼຸບ ແລະ ລາຍງານການຈັດຕັ້ງປະຕິບັດວຽກງານປົກປ້ອງຜູ້ຜະລິດທີ່ໄດ້ຮັບຜົນກະທົບຈາກການນຳເຂົ້າສິນຄ້າ ໃຫ້ກະຊວງອຸດສາຫະກໍາ ແລະ ການຄ້າ ແລະ ອົງການປົກຄອງຂັ້ນແຂວງ ຢ່າງເປັນປົກກະ ຕິ;
	7. ນໍໍາໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກໍານົດໄວ້ໃນກົດໝາຍ.

**ມາດຕາ 43 ສິດ ແລະ ໜ້າທີ່ຂອງຫ້ອງການອຸດສາຫະກຳ ແລະ ການຄ້າ ເມືອງ, ເທດສະບານ, ນະຄອນ**

 ໃນການຄຸ້ມຄອງວຽກງານປົກປ້ອງຜູ້ຜະລິດທີ່ໄດ້ຮັບຜົນກະທົບຈາກການນຳເຂົ້າສິນຄ້າ ຫ້ອງການອຸດ ສາຫະກຳ ແລະ ການຄ້າ ເມືອງ, ເທດສະບານ, ນະຄອນ ມີ ສິດ ແລະ ໜ້າທີ່ ຕາມຂອບເຂດຄວາມຮັບຜິດ ຊອບຂອງຕົນ ດັ່ງນີ້:

1. ຈັດຕັ້ງປະຕິບັດແຜນການ, ຂໍ້ຕົກລົງ, ຄໍາສັ່ງ, ຄໍາແນະນໍາ ຂອງຂັ້ນເທິງກ່ຽວກັບວຽກງານປົກປ້ອງຜູ້ຜະລິດທີ່ໄດ້ຮັບຜົນກະທົບຈາກການນຳເຂົ້າສິນຄ້າ;
2. ເຜີຍແຜ່ ກົດໝາຍ ແລະ ລະບຽບການ ກ່ຽວກັບວຽກງານປົກປ້ອງຜູ້ຜະລິດທີ່ໄດ້ຮັບຜົນກະທົບຈາກການນຳເຂົ້າສິນຄ້າ;
3. ອໍານວຍຄວາມສະດວກ ແລະ ໃຫ້ຄວາມຮ່ວມມືກັບເຈົ້າໜ້າທີ່ ແລະ ຄະນະ**ສືບຫາຂໍ້ມູນ** ໃນການຈັດຕັ້ງປະຕິບັດວຽກງານປົກປ້ອງຜູ້ຜະລິດທີ່ໄດ້ຮັບຜົນກະທົບຈາກການນຳເຂົ້າສິນຄ້າ;
4. ຕິດຕາມ ກວດກາ ການປະຕິບັດກົດໝາຍ ແລະ ລະບຽບການ ທີ່ກ່ຽວຂ້ອງກັບການປົກປ້ອງຜູ້ຜະ ລິດທີ່ໄດ້ຮັບຜົນກະທົບຈາກການນໍາເຂົ້າສິນຄ້າ;
5. ສະຫຼຸບ ແລະ ລາຍງານການຈັດຕັ້ງປະຕິບັດວຽກງານປົກປ້ອງຜູ້ຜະລິດທີ່ໄດ້ຮັບຜົນກະທົບຈາກການນຳເຂົ້າສິນຄ້າ ໃຫ້ພະແນກອຸດສາຫະກໍາ ແລະ ການຄ້າ ແລະ ອົງການປົກຄອງຂັ້ນເມືອງ ຢ່າງເປັນປົກກະຕິ;
6. ນໍໍາໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກໍານົດໄວ້ໃນກົດໝາຍ.

**ມາດຕາ 44 ສິດ ແລະ ໜ້າທີ່ຂອງກະຊວງ​ການ​ເງິ​ນ**

 ໃນການຄຸ້ມຄອງວຽກງານປົກປ້ອງຜູ້ຜະລິດທີ່ໄດ້ຮັບຜົນກະທົບຈາກການນຳເຂົ້າສິນຄ້າ ກະຊວງການ​ເງິນ ມີ ສິດ ແລະ ໜ້າທີ່ ດັ່ງນີ້:

1. ເກັບຮັກສາ ຫຼື ສົ່ງຄືນ ເງິນຄໍ້າປະກັນ ຈາກການນໍາໃຊ້ມາດຕະການປົກປ້ອງຊົ່ວຄາວ;
2. ເກັບພາສີ ສິນຄ້ານໍາເຂົ້າຈາກການນໍາໃຊ້ມາດຕະການປົກປ້ອງທົ່ວໄປ;
3. ປະສານສົມທົບກັບ ກະຊວງອຸດສາຫະກໍາ ແລະ ການຄ້າ ໃນການຄົ້ນຄວ້າອັດຕາພາສີຂອງສິນ ຄ້ານໍາເຂົ້າ ເພື່ອປົກປ້ອງຜູ້ຜະລິດພາຍໃນ;​
4. ອອກຂໍ້ຕົກລົງ, ຄຳສັ່ງ ແລະ ຄຳແນະນຳກ່ຽວກັບການເກັບຮັກສາ ຫຼື ສົ່ງຄືນ ເງິນຄໍ້າປະກັນຈາກການນໍາໃຊ້ມາດຕະການປົກປ້ອງຊົ່ວຄາວ ແລະ ອັດຕາພາສີຂອງສິນຄ້ານໍາເຂົ້າ;
5. ສະຫຼຸບ, ລາຍງານ ການເຄື່ອນໄຫວວຽກງານປົກປ້ອງຜູ້ຜະລິດທີ່ໄດ້ຮັບຜົນກະທົບຈາກການນຳເຂົ້າສິນຄ້າ ໃນຂອບເຂດສິດ ແລະ ໜ້າທີ່ຂອງຕົນ ຕໍ່ລັດຖະບານ ຢ່າງເປັນປົກກະຕິ;
6. ນໍໍາໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກໍານົດໄວ້ໃນກົດໝາຍ.

**ມາດຕາ 45 ສິດ ແລະ ໜ້າທີ່ຂອງຂະແໜງການອື່ນ ແລະ ອົງການປົກຄອງທ້ອງຖິ່ນ**

ຂະແໜງການອື່ນ ແລະ ອົງການປົກຄອງທ້ອງຖິ່ນ ມີ ສິດ ແລະ ໜ້າທີ່ ໃຫ້ການຮ່ວມມື, ສະໜອງຂໍ້ມູນ ແລະ ປະສານສົມທົບກັບ ຂະແໜງການອຸດສາຫະກໍາ ແລະ ການຄ້າ, ຂະແໜງການການເງິນ, ຂະແໜງ ການປ້ອງກັນຄວາມສະຫງົບ ໃນການເຄື່ອນໄຫວວຽກງານປົກປ້ອງຜູ້ຜະລິດທີ່ໄດ້ຮັບຜົນກະທົບຈາກການນໍາເຂົ້າສິນຄ້າ ຕາມພາລະບົດບາດ ແລະ ຂອບເຂດຄວາມຮັບຜິດຊອບຂອງຕົນ.

**ໝວດ​ທີ 2**

**ການ​ກວດກາວຽກງານ​ປົກປ້ອງຜູ້ຜະລິດ ທີ່ໄດ້ຮັບຜົນກະທົບຈາກການນໍາເຂົ້າສິນຄ້າ**

**ມາດຕາ 46 ອົງການ​ກວດກາວຽກງານປົກປ້ອງຜູ້ຜະລິດທີ່ໄດ້ຮັບຜົນກະທົບຈາກການນໍາເຂົ້າສິນຄ້າ**

ອົງການກວດກາວຽກງານປົກປ້ອງຜູ້ຜະລິດທີ່ໄດ້ຮັບຜົນກະທົບຈາກການນໍາເຂົ້າສິນຄ້າ ມີ ດັ່ງນີ້:

1. ອົງການກວດກາພາຍໃນ ຊຶ່ງແມ່ນອົງການດຽວກັນກັບອົງການຄຸ້ມຄອງວຽກງານປົກປ້ອງຜູ້ຜະລິດທີ່ໄດ້ຮັບຜົນກະທົບຈາກການນໍາເຂົ້າສິນຄ້າ ຕາມທີ່ໄດ້ກຳນົດໄວ້ໃນມາດຕາ 40 ຂອງກົດໝາຍສະບັບນີ້;

2. ອົງການກວດກາພາຍນອກ ຊຶ່ງແມ່ນສະພາແຫ່ງຊາດ, ສະພາປະຊາຊົນຂັ້ນແຂວງ, ອົງການກວດ ກາລັດຖະບານ, ອົງການກວດສອບແຫ່ງລັດ, ແນວລາວສ້າງຊາດ, ອົງການຈັດຕັ້ງມະຫາຊົນ ແລະ ສື່ມວນຊົນເປັນຜູ້ກວດກາການຈັດຕັ້ງປະຕິບັດວຽກງານປົກປ້ອງຜູ້ຜະລິດທີ່ໄດ້ຮັບຜົນກະທົບຈາກການນໍາເຂົ້າສິນຄ້າ ຕາມພາລະບົດບາດ, ສິດ ແລະ ໜ້າທີ່ຂອງຕົນ.

**ມາດຕາ 47 ​ເນື້ອ​​ໃນການ​ກວດກາວຽກງານ​ປົກປ້ອງຜູ້ຜະລິດທີ່ໄດ້ຮັບຜົນກະທົບຈາກການນໍາເຂົ້າສິນຄ້າ** ການກວດກາວຽກງານປົກປ້ອງຜູ້ຜະລິດທີ່ໄດ້ຮັບຜົນກະທົບຈາກການນໍາເຂົ້າສິນຄ້າ ມີເນື້ອໃນຕົ້ນຕໍ ດັ່ງ ນີ້:

1. ການຈັດຕັ້ງປະຕິບັດ ນະໂຍບາຍ, ແຜນຍຸດທະສາດ, ກົດໝາຍ ແລະ ລະບຽບການ ກ່ຽວກັບວຽກງານປົກປ້ອງຜູ້ຜະລິດທີ່ໄດ້ຮັບຜົນກະທົບຈາກການນໍາເຂົ້າສິນຄ້າ;
2. ການຈັດຕັ້ງ ແລະ ການເຄື່ອນໄຫວຂອງອົງການຄຸ້ມຄອງວຽກງານປົກປ້ອງຜູ້ຜະລິດທີ່ໄດ້ຮັບຜົນກະທົບຈາກການນໍາເຂົ້າສິນຄ້າ;
3. ຄວາມຮັບຜິດຊອບ, ການປະພຶດ ແລະ ແບບແຜນວິທີເຮັດວຽກ ຂອງພະນັກງານ, ເຈົ້າໜ້າທີ່ ແລະ ຄະນະສືບຫາຂໍ້ມູນກ່ຽວກັບຄວາມເສຍຫາຍ.

**ມາດຕາ 48 ​ ຮູບ​ການ​ການກວດກາວຽກງານ​ປົກປ້ອງຜູ້ຜະລິດທີ່ໄດ້ຮັບຜົນກະທົບຈາກການນໍາເຂົ້າສິນຄ້າ**

ຮູບການການກວດກາວຽກງານປົກປ້ອງຜູ້ຜະລິດທີ່ໄດ້ຮັບຜົນກະທົບຈາກການນໍາເຂົ້າສິນຄ້າ ມີ ດັ່ງນີ້:

1. ການກວດກາປົກກະຕິ ຊຶ່ງແມ່ນການກວດກາທີ່ດຳເນີນໄປຕາມກົດໝາຍ, ແຜນການ **ແລະ ມີກໍານົດເວລາອັນແນ່ນອນ**;
2. **ການກວດກາໂດຍມີການແຈ້ງໃຫ້ຊາບລ່ວງໜ້າ ຊຶ່ງແມ່ນການກວດການອກແຜນການເມື່ອເຫັນວ່າມີີຄວາມຈຳເປັນໂດຍແຈ້ງໃຫ້ຜູ້ຖືກກວດກາຊາບກ່ອນລ່ວງໜ້າຢ່າງໜ້ອຍ ຊາວສີ່ ຊົ່ວໂມງ;**
3. **ການກວດກາແບບກະທັນຫັນ ຊຶ່ງແມ່ນ ການກວດກາໃນກໍລະນີມີຄວາມຈຳເປັນຮີບດ່ວນໂດຍບໍ່ມີການແຈ້ງໃຫ້ຜູ້ຖືກກວດກາຊາບລ່ວງໜ້າ.**

ໃນການດໍາເນີນການກວດກາ ວຽກງານປົກປ້ອງຜູ້ຜະລິດທີ່ໄດ້ຮັບຜົນກະທົບຈາກການນໍາເຂົ້າສິນຄ້າແມ່ນ ໃຫ້ກວດກາທັງເອກະສານ ແລະ ລົງກວດກາຕົວຈິງຢູ່ສະຖານທີ່ຂອງຜູ້ນໍາເຂົ້າ, ຜູ້ຜະລິດສິນຄ້າພາຍໃນຕາມກົດໝາຍ.

ພາກ​ທີ **VI**

ນະ​ໂຍບາຍ​ຕໍ່​ຜູ້ມີ​ຜົນງານ ​ແລະ ມາດ​ຕະການ​ຕໍ່​ຜູ້​ລະ​ເມີດ

ມາດຕາ 49 ນະໂຍບາຍຕໍ່ຜູ້ມີຜົນງານ

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ມີຜົນງານດີເດັ່ນ ໃນການຈັດຕັ້ງປະຕິບັດກົດໝາຍສະບັບນີ້ ຈະໄດ້ຮັບການຍ້ອງຍໍ ຫຼື ນະໂຍບາຍອື່ນຕາມລະບຽບການ.

ມາດຕາ 50 ມາດຕະການຕໍ່ຜູ້ລະເມີດ

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ລະເມີດກົດໝາຍສະບັບນີ້ ຈະຖືກປະຕິບັດມາດຕະການສຶກສາອົບຮົມ, ກ່າວເຕືອນ, ລົງວິໄນ, ປັບໃໝ,ໃຊ້ແທນຄ່າເສຍຫາຍທາງແພ່ງ ຫຼື ຖືກລົງໂທດທາງອາຍາ ຕາມກໍລະນີເບົາ ຫຼື ໜັກ.

ພາກ​ທີ **VII**

ບົດ​ບັນຍັດ​ສຸດ​ທ້າຍ

**ມາດຕາ 51 ການຈັດຕັ້ງປະຕິບັດ**

**ລັດຖະບານ ແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ ເປັນຜູ້ຈັດຕັ້ງປະຕິບັດກົດໝາຍສະບັບນີ້.**

**ມາດຕາ 52 ຜົນສັກສິດ**

 ກົດໝາຍສະບັບນີ້ ມີຜົນສັກສິດ ນັບແຕ່ວັນປະທານປະເທດ ແຫ່ງ ສາທາລະນະລັດ ປະຊາທິປະໄຕປະຊາຊົນລາວ ອອກລັດຖະດໍາລັດປະກາດໃຊ້ ແລະ ພາຍຫຼັງໄດ້ລົງໃນຈົດໝາຍເຫດທາງລັດຖະການ ສິບຫ້າວັນ.

ຂໍ້ກໍານົດ, ບົດບັນຍັດໃດ ທີ່ຂັດກັບກົດໝາຍສະບັບນີ້ ລ້ວນແລ້ວແຕ່ຖືກຍົກເລີກ.

 **ປະທານ​ສະພາ​ແຫ່ງ​ຊາດ**